ananddey/assamese-wiki-corpus huggingface dataset:
বিজ্ঞানৰ ইতিহাস

বিজ্ঞানৰ ইতিহাস (২੦২৩, Bigyanar Itihas – A Comprehensive history of science) ২੦২৩ চনত ডিব্ৰুগড় বিশ্ববিদ্যালয়ৰ প্ৰকাশন শাখাই প্ৰকাশ কৰা বিজ্ঞানৰ ইতিহাস বিষয়ক এখন গ্ৰন্থ৷ গ্ৰন্থখন সম্পাদনা কৰিছে যোগেন্দ্ৰনাথ শৰ্মাই৷

বিষয়বস্তু

গ্ৰন্থখনত মুঠ এঘাৰটা অধ্যায় আছে৷ প্ৰতিটো অধ্যায় ঊনৈছগৰাকী ভিন ভিন বিষয়ৰ

লেখকে প্ৰস্তুত কৰিছে৷ গ্ৰন্থখনৰ বিভিন্ন অধ্যায় প্ৰস্তুত কৰা লেখকসকল হ’ল: অপূৰ্ব ভাস্কৰ গগৈ, অৱনী কুমাৰ ভাগৱতী, অমিয়া ৰাজবংশী, উমানন্দ দেৱ গোস্বামী, কল্পনা দুৱৰা, কল্যাণ ভূঞা, গোপালচন্দ্ৰ হাজৰিকা, চন্দ্ৰকান্ত চেতিয়া, জ্যোতিৰেখা গগৈ সন্দিকৈ, টীকেন্দ্ৰজিৎ গগৈ, তাপস কুমাৰ গোস্বামী, পৰমানন্দ মহন্ত, প্ৰদীপ কুমাৰ ভূঞা, বাৰীন্দ্ৰ কুমাৰ শৰ্মা, বুলুমণি কলিতা, মুকুন্দ ৰাজবংশী, যোগেন্দ্ৰনাথ শৰ্মা, সুৰজিৎ বৰকটকী আৰু সোণেশ্বৰ শৰ্মা৷

গ্ৰন্থখনত পদাৰ্থবিজ্ঞান, ৰসায়নবিজ্ঞান, গণিত, প্ৰাণীবিদ্যা, উদ্ভিদবিদ্যা, ভূবিজ্ঞানকে ধৰি বিজ্ঞানৰ আটাইবোৰ পৰম্পৰাগত বিষয়ক সামৰি লোৱাৰ লগতে জীৱপ্ৰযুক্তি বিজ্ঞান, মহাকাশবিজ্ঞান, দ্ৰব্যবিজ্ঞান, নেন’বিজ্ঞান আদি প্ৰাসংগিক বিষয়সমূহতো আলোকপাত কৰা হৈছে৷

তথ্য সংগ্ৰহ

শ্ৰেণী:অসমীয়া গ্ৰন্থ
ভিয়েনা

ভিয়েনা (; , ) অষ্ট্ৰিয়াৰ নখন প্ৰদেশৰ এখন। ই অষ্ট্ৰিয়াৰ ভিতৰতে সৰ্ববৃহৎ মহানগৰী আৰু ইয়াৰ ৰাজধানী। এই মহানগৰৰ জনসংখ্যা প্ৰায় ১.৮ মিলিয়ন যি অষ্ট্ৰিয়াৰ মুঠ জনসংখ্যাৰ এক তৃতীয়াংশ। বৰ্তমান বাৰ্লিনৰ পিছতে জাৰ্মানভাষী লোকৰ জনসংখ্যাৰ ক্ষেত্ৰত এই মহানগৰীৰ স্থান দ্বিতীয়। ৰাষ্ট্ৰসংঘ, অপেক (OPEC)-কে ধৰি ভিয়েনাত ভালেসংখ্যক আন্তৰাষ্ট্ৰীয় সংগঠন আছে।

ভৌগোলিক অৱস্থান

ভিয়েনা অষ্ট্ৰিয়াৰ পূবে অৱস্থিত। এই চহৰৰ সীমাত চেক ৰিপাব্লিক, শ্ল’ভাকিয়া আৰু হাংগেৰী অৱস্থিত। সীমামূৰীয়া ব্ৰেটিছলাভা (Bratislava)-ৰ সৈতে ভিয়েনাই তিনি মিলিয়ন লোকৰ এক মেট্ৰ’পলিটান মহানগৰৰ সৃষ্টি কৰিছে। ২০০১ চনত ইয়াৰ চিটি চেণ্টাৰক ইউনেষ্ক’ই ৱৰ্ল্ড হেৰিটেজ ছাইট ৰূপে স্বীকৃতি দিছে।

মুখ্য আকৰ্ষণ

ভিয়েনা চহৰৰ প্ৰসিদ্ধ সংগীতৰ ধাৰাৰ বাবে এই চহৰক সংগীতৰ চহৰ (City of Music) বুলি জনা যায়। এই চহৰ বিংশ শতিকাৰ প্ৰাৰম্ভতে ইউৰোপিয়ান সংগীতৰ এক কেন্দ্ৰবিন্দু হৈ উঠে। তদুপৰি এই চহৰ বিশ্বৰ প্ৰথম মনোবিজ্ঞানী (psycho-analyst) চিগমুণ্ড ফ্ৰয়েদ (Sigmund Freud) ৰো গৃহ চহৰ। এই চহৰখন প্ৰাচীন অট্টালিকা, বাগিচা আৰু নানা ঐতিহাসিক কৃতীচিহ্নৰেও পৰিপূৰ্ণ।

মাৰচাৰ (Mercer) নামৰ মানৱ-সম্পদ বিকাশৰ এক সংগঠনৰ বাৰ্ষিকভাৱে চলাই অহা ’জীৱন ধাৰণৰ মানদণ্ড ( "Quality of Living") শীৰ্ষক ছাৰ্ভেত ২০০৯ ৰ পৰা ২০১৫ চনলৈ একেৰাহে ভিয়েনাই বিশ্বৰ সকলো মহানগৰক পিছ পেলাই সৰ্বোচ্চ স্থান দখল কৰি আহিছে। অন্য এক একে বিষয়ৰ ছাৰ্ভে (Monocle) ত ২০১৫ ত বিশ্বৰ মুখ ২৫খন মহানগৰৰ ভিতৰত ভিয়েনাই দ্বিতীয় স্থান দখল কৰিবলৈ সক্ষম হয়।

তথ্যসূত্ৰ

বাহ্যিক সংযোগ

Pippal, M.: A short History of Art in Vienna, Munich: C.H. Beck 2000, ISBN 978-3-406-46789-9, provides a concise overview.
Dassanowsky, Robert ed, : "World Film Locations: Vienna", London: Intellect/Chicago: U of Chicago Press, 2012, ISBN 978-1-84150-569-5. International films about Vienna or Austria shot on location throughout cinema history.

শ্ৰেণী:নগৰ-মহানগৰ
শ্ৰেণী:ৰাজধানী
এলেন বাৰ্লিনাৰ

এলেন ডব্লিউ বাৰ্লিনাৰ (১৯২০–২০১১) এগৰাকী আমেৰিকান কৰ্মী আৰু নাৰীবাদী আছিল যি তেওঁৰ অগ্ৰণী সামাজিক ন্যায়ৰ কাম আৰু এলঝেইমাৰ ৰোগ গৱেষণাৰ পোষকতাৰ বাবে পৰিচিত হৈছিল।

তেওঁ ১৯৬০ চনৰ সময়ছোৱাত মলি ৰাছৰ সৈতে চাউথ হিলছ এছ'চিয়েচন ফৰ ৰেচিয়াল ইকুৱেলিটিৰ সহ-প্ৰতিষ্ঠা কৰিছিল৷ পৰৱৰ্তী সময়ত তেওঁ ১৯৭৪ চনত এন্নে ষ্টেইটলাৰৰ সৈতে গ্ৰেটাৰ পিটচবাৰ্গৰ ৱমেনছ চেণ্টাৰ এণ্ড শ্বেলটাৰৰ সহ-প্ৰতিষ্ঠাপক হয়৷ চৰকাৰ, আইন প্ৰয়োগকাৰী আৰু চিকিৎসা পেছাদাৰীসকলৰ লগতে সাধাৰণ জনসাধাৰণক এনে হিংসাৰ কাৰণ আৰু প্ৰভাৱ আৰু চক্ৰীয় সমস্যাটোক বাধা দিয়া আৰু প্ৰতিৰোধ কৰাৰ সম্ভাৱ্য উপায়ৰ বিষয়ে জ্ঞান দিয়াৰ লগতে অন্তৰংগ সঙ্গীৰ হিংসা বা যৌন নিৰ্যাতনৰ দ্বাৰা প্ৰভাৱিত মহিলা আৰু শিশুসকলক সহায় কৰিবলৈ সমগ্ৰ দেশৰ প্ৰতিখন ৰাজ্যই কাৰ্যসূচী আৰু সেৱা তেওঁ ৰূপায়ণ কৰে।

১৯৬০ চনৰ সময়ছোৱাত এলেন ডব্লিউ বাৰ্লিনাৰ আৰু বন্ধুৰ এটা দলে পিটচবাৰ্গৰ মানচেষ্টাৰ চুবুৰীত দ্য মিটিং প্লেছৰ সহ-প্ৰতিষ্ঠা কৰে। প্ৰথম অৱস্থাত ইয়াক সম্প্ৰদায়ৰ গোট খোৱাৰ স্থান হিচাপে ডিজাইন কৰা হৈছিল আৰু অতি সোনকালেই ই পৰিকল্পনা সভাৰ স্থানত পৰিণত হৈছিল; যাৰ ফলত চুবুৰীৰ বাসিন্দাসকলে অট্টো ডেইৰীৰ মালিকসকলৰ সৈতে একত্ৰিত হৈ মাটি অধিগ্ৰহণ কৰিবলৈ সক্ষম হৈছিল য'ত তেওঁলোকে সম্প্ৰদায়ৰ খেলপথাৰ নিৰ্মাণ কৰিবলৈ সক্ষম হৈছিল।

ইয়াৰ পিছত বাৰ্লিনাৰে মলি ৰাছৰ সৈতে চাউথ হিলছ এছ’চিয়েশ্যন ফৰ ৰেচিয়াল ইকুৱেলিটিৰ সহ-প্ৰতিষ্ঠাপক হয়। তেওঁ আৰু ৰাছে নাগৰিক অধিকাৰৰ বাবে যুঁজিছিল, শিশু আৰু প্ৰাপ্তবয়স্কৰ বাবে ৰাজহুৱা শিক্ষাৰ সুযোগৰ উন্নতি সাধন কৰিছিল, আৰু মাউণ্ট লেবানন আৰু ইয়াৰ বাহিৰৰ বাসিন্দাসকলৰ বাবে নিৰাপদ, সুলভ মূল্যৰ গৃহৰ ন্যায্য সুবিধা লাভ কৰিছিল। বাৰ্লিনাৰে "ন'-চাৰ্চ চাৰ্চ" আৰু সম্প্ৰদায়ৰ ৰাতিৰ আহাৰ গ্ৰহণৰ লগতে বিভিন্ন গোটক একত্ৰিত কৰি নাগৰিক অধিকাৰৰ বিভিন্ন বিষয়ত সহযোগিতা কৰাৰ উপায় অন্বেষণ কৰিছিল আৰু স্থানীয় চৰকাৰৰ নেতাসকলক এলেকাৰ ৰিয়েল্টৰসকলে ন্যায্য গৃহ নিৰ্মাণ উলংঘাৰ অভিযোগৰ তদন্ত বুজাবলৈ সহায় কৰিছিল।

তথ্যসূত্ৰ

শ্ৰেণী:আমেৰিকা যুক্তৰাষ্ট্ৰৰ নাৰী অধিকাৰ কৰ্মী
মহেন্দ্ৰপাল

মহেন্দ্ৰপাল ভাৰতৰ বেংগল অঞ্চলৰ পাল সাম্ৰাজ্যৰ চতুৰ্থ ৰজা। তেওঁ ৰজা দেৱপালৰ আৰু মাতৃ ৰাণী মাহাতাৰ পুত্ৰ যদিও পাল বংশত বিভিন্ন ঠাইত মহেন্দ্ৰপালৰ নাম উল্লেখ আছে, পূৰ্বতে ইতিহাসবিদে মহেন্দ্ৰপালক প্ৰতিহাৰ ৰাজবংশৰ প্ৰথম মহেন্দ্ৰপালৰ লগত একাকাৰ কৰা কৰিছিল। তেওঁলোকে দেবপালৰ পিছত প্ৰথম বিগ্ঝপালৰ কথা কৈছিল। কিন্তু ১৯৮৭ত জগজ্জীবনপুৰত তেওঁৰ তাম্ৰশাসন আবিষ্কাৰ হ'ল আৰু এই কথা পোহৰলৈ আহিল যে দেবপালৰ পিছত মহেন্দ্ৰপালহে ৰজা হৈছিল। মহেন্দ্ৰপালৰ ৰাজত্বৰ সপ্তম বছৰৰ এই সিংহাসনৰ বিষয়ে আৰু জনা যায় যে তেওঁৰ মহাসেনাপতি বজ্ৰদেব নন্দদীৰ্ঘিকাই উদ্ৰঙ্গ নামৰ ঠাইত এটা বৌদ্ধ বিহাৰ স্থাপন কৰিছিল। তাম্ৰশাসনত মহেন্দ্ৰপালৰ কণিষ্ঠ ভাতৃ প্ৰথম চুৰপালৰ নাম আছে। প্ৰথম চুৰপালে মহেন্দ্ৰপালৰ পিছত সিংহাসন দখল কৰিলে।

তথ্য সংগ্ৰহ

শ্ৰেণী:ভাৰতৰ ইতিহাস
শ্ৰেণী:পাল ৰাজবংশ
পেয়মান মাডী

পেয়মান মাডী (ফাৰ্চী: پیمان معادی; জন্ম ৯ জুলাই ১৯৭০) হৈছে এগৰাকী ইৰানী-আমেৰিকান অভিনেতা, চিত্ৰনাট্যকাৰ আৰু চলচ্চিত্ৰ পৰিচালক। তেওঁ ইৰানৰ অস্কাৰ বঁটা বিজয়ী পৰিচালক আছগৰ ফাৰহাদীৰ এ চেপাৰেশ্যন (২০১১) আৰু এবাউট এলি (২০০৯), লাষ্ট নাইটছ (২০১৫) আৰু স্বতন্ত্ৰ ড্ৰামা চলচ্চিত্ৰ কেম্প এক্স-ৰে (২০১৪) ত কৰা অভিনয়ৰ বাবে বিশেষভাৱে পৰিচিত। এ চেপাৰেশ্যন চলচ্চিত্ৰখনত কৰা অনৱদ্য অভিনয়ৰ বাবে তেওঁ ৬১সংখ্যক বাৰ্লিন আন্তঃৰাষ্ট্ৰীয় চলচ্চিত্ৰ মহোৎসৱত (২০১১) শ্ৰেষ্ঠ অভিনেতাৰ চিলভাৰ বিয়েৰ বঁটা লাভ কৰিবলৈ সক্ষম হৈছিল।

প্ৰাৰম্ভিক জীৱন

মাডীৰ জন্ম নিউয়ৰ্ক চহৰত ইৰানী পিতৃ-মাতৃৰ ঘৰত হৈছিল। তেওঁৰ বয়স যেতিয়া ৫ বছৰ আছিল, তেতিয়া তেওঁৰ অধিবক্তা পিতৃয়ে ইৰাণলৈ ঘূৰি যোৱাৰ সিদ্ধান্ত লয়। তেওঁ ইছলামিক আজাদ বিশ্ববিদ্যালয়ৰ কাৰাজ শাখাৰ পৰা মেটালৰ্জিকেল ইঞ্জিনিয়াৰিং বিষয়ত ডিগ্ৰী লাভ কৰে। পৰৱৰ্তী সময়ত মাডীয়ে এগৰাকী চিত্ৰনাট্যকাৰ হোৱাৰ সিদ্ধান্ত লয়।

কেৰিয়াৰ

মাডীয়ে ২০০০ চনত শ্বৱান ছং চলচ্চিত্ৰৰ চিত্ৰনাট্যকাৰ হিচাপে নিজৰ চলচ্চিত্ৰ জীৱন আৰম্ভ কৰিছিল। পৰৱৰ্তী সময়ত তেওঁ কেইবাখনো প্ৰখ্যাত ইৰানী চলচ্চিত্ৰৰ চিত্ৰনাট্য ৰচনা কৰে। তেওঁ আছগৰ ফাৰহাদীৰ চলচ্চিত্ৰ এবাউট এলি (২০০৯) ৰ জৰিয়তে নিজৰ অভিনয় জীৱন আৰম্ভ কৰে আৰু পৰৱৰ্তী সময়ত পৰিচালকগৰাকীৰ সৈতে থকা কৰ্মসম্পৰ্ক ধৰি ৰাখি এ চেপাৰেশ্যন নামৰ চলচ্চিত্ৰখনত অভিনয় কৰে, যিখন ছবিয়ে বিশ্বজুৰি ব্যাপক প্ৰশংসা লাভ কৰিছিল।

ইয়াৰ দুবছৰ পিছত আছগৰ ফাৰহাদীৰ এ চেপাৰেশ্যন (২০১১) চলচ্চিত্ৰত নাদেৰ চৰিত্ৰত কৰা অনবদ্য অভিনয়ৰ বাবে তেওঁ বাৰ্লিন আন্তঃৰাষ্ট্ৰীয় চলচ্চিত্ৰ মহোৎসৱত মুখ্য চৰিত্ৰৰ শ্ৰেষ্ঠ অভিনেতাৰ চিলভাৰ বিয়েৰ বঁটা লাভ কৰে। তেওঁক স্বতন্ত্ৰ ড্ৰামা চিনেমা কেম্প এক্স-ৰেত দেখিবলৈ পোৱা গৈছিল, যিখন ছবি ২০১৪ চনৰ ছানডেন্স চলচ্চিত্ৰ মহোৎসৱৰ আমেৰিকান ড্ৰামা প্ৰতিযোগিতা শাখাৰ বাবে নিৰ্বাচিত হৈছিল আৰু ২০১৪ চনৰ ১৭ অক্টোবৰত মুক্তি পাইছিল। ইয়াৰ উপৰিও মাডীয়ে এইচবিঅ’ৰ টেলিভিছন ধাৰাবাহিক দ্য নাইট অফত অভিনয় কৰিছিল। ২০১৪ চনত তেওঁ ১৭ সংখ্যক চাংহাই আন্তঃৰাষ্ট্ৰীয় চলচ্চিত্ৰ মহোৎসৱৰ জুৰীৰ সদস্য আছিল।

তেওঁ ফাজৰ চলচ্চিত্ৰ মহোৎসৱত ৱালনাট ট্ৰী (২০২০) চলচ্চিত্ৰত কৰা অভিনয়ৰ বাবে ক্ৰিষ্টাল চিমৰ্ঘ বঁটা লাভ কৰিছিল। এই চলচ্চিত্ৰখনৰ কাহিনীভাগ আছিল এজন পিতৃৰ ওপৰত কেন্দ্ৰিত, যিয়ে যুদ্ধৰ ভয়াৱহ ছাঁৰ তলত নিজৰ সন্তানৰ শোকৰ বোজা বহন কৰিবলগীয়া হৈছিল।

ব্যক্তিগত জীৱন

মাডীয়ে তেহৰাণ আৰু লছ এঞ্জেলছৰ মাজত নিজৰ সময় অতিবাহিত কৰে। তেহৰাণত তেওঁৰ এটা ঘড়ীৰ গেলেৰী আছে। ধৰ্মীয় দিশৰ পৰা তেওঁ এগৰাকী মুছলমান।

তথ্যসূত্ৰ

বাহ্যিক সংযোগ

শ্ৰেণী:ইৰানৰ ব্যক্তি
শ্ৰেণী:অভিনেতা
শান্তি-কৱচ

শ্ৰেণী:ডিম্বেশ্বৰ নেওগৰ সাহিত্যকৰ্ম
শ্ৰেণী:শুৱনী প্ৰকাশৰ দ্বাৰা প্ৰকাশিত গ্ৰন্থ
শ্ৰেণী:সংকলন
শ্ৰেণী:২০০৬ চনত প্ৰকাশিত গ্ৰন্থ
খোজ (কলা সংস্থা)

খোজ ইণ্টাৰনেচনেল আৰ্টিষ্টছ এছ’চিয়েচন, যিটো 'খোজ' (Khoj) নামেৰেও জনাজাত, এক অলাভজনক সমসাময়িক কলা সংগঠন। দক্ষিণ এছিয়াত উদীয়মান, পৰীক্ষামূলক আৰু বহুমুখী সৃষ্টিশীল চৰ্চা তথা শিক্ষণ পদ্ধতিক লালন-পালন কৰিবলৈ ইয়াৰ প্ৰতিষ্ঠা কৰা হৈছিল। ইয়াৰ মুখ্য কাৰ্যালয় ভাৰতৰ নতুন দিল্লীত অৱস্থিত। ১৯৯৭ চনত অনিতা ডুবে, সুবোধ গুপ্তা, ভাৰতী খেৰ, মনীষা পাৰেখ আৰু পূজা সুদৰ দৰে শিল্পীসকলে খোজ প্ৰতিষ্ঠা কৰিছিল। পূজা সুদ বৰ্তমান ইয়াৰ সঞ্চালিকা। দিল্লীৰ মালৱীয় নগৰত ইয়াৰ ষ্টুডিঅ’ চৌহদ অৱস্থিত।

ইতিহাস

১৯৯৭ চনত অজয় দেশাই, অনিতা ডুবে, ভাৰতী খেৰ, সুবোধ গুপ্তা, পৃথপাল সিং লাডী, মনীষা পাৰেখ আৰু পূজা সুদৰদ্বাৰা এক বাৰ্ষিক কৰ্মশালা হিচাপে খোজৰ যাত্ৰা আৰম্ভ হৈছিল। তেওঁলোকক সামূহিকভাৱে 'ৱৰ্কিং গ্ৰুপ' বুলি জনা গৈছিল। শিল্পীসকলৰদ্বাৰা পৰিচালিত এইটো আছিল শিল্পীসকলৰ 'দ্বাৰা' আৰু শিল্পীসকলৰ 'বাবে' এক পদক্ষেপ। খোজৰ সমবায় গাঁথনিটো লণ্ডনত অৱস্থিত 'ট্ৰায়েংগেল আৰ্টছ ট্ৰাষ্ট'ৰদ্বাৰা সমৰ্থিত আৰু নিৰ্দেশিত যুক্তৰাজ্য তথা আফ্ৰিকাত অনুষ্ঠিত বিভিন্ন কৰ্মশালাৰ আৰ্হিত তৈয়াৰ কৰা হৈছে।

অজয় দেশাইৰ সমন্বয়ত ১৯৯৭ চনত প্ৰথমখন আন্তঃৰাষ্ট্ৰীয় কৰ্মশালা অনুষ্ঠিত হৈছিল, য’ত ভাৰতৰ লগতে কিউবা, কেনিয়া, নামিবিয়া, অষ্ট্ৰিয়া, অষ্ট্ৰেলিয়া, যুক্তৰাজ্য, দক্ষিণ আফ্ৰিকা, পাকিস্তান আৰু শ্ৰীলংকাৰ বাইছগৰাকী শিল্পীয়ে অংশগ্ৰহণ কৰিছিল। ট্ৰায়েংগেল আৰ্টছ ট্ৰাষ্টৰ ৰবাৰ্ট লোডাৰ, দয়াবতী মোডী ফাউণ্ডেশ্যন আৰু দিল্লীৰ আইচাৰ গেলেৰীৰ সহযোগত দিল্লীৰ উত্তৰে অৱস্থিত এক উদ্যোগিক চহৰ মোডীনগৰৰ সীমান্তত থকা চিক্ৰিবাগত এই দুসপ্তাহীয়া কৰ্মশালাখন অনুষ্ঠিত হৈছিল। পৰৱৰ্তী পাঁচ বছৰ ধৰি চিক্ৰিবাগেই বাৰ্ষিক কৰ্মশালাৰ স্থান হিচাপে আছিল। ভাৰতত যেতিয়া শিল্পকলা কেৱল গেলেৰীৰ আনুষ্ঠানিক পৰিসৰৰ মাজতে আবদ্ধ আছিল, তেতিয়া ১৯৯৯ চনৰ খোজ কৰ্মশালাই ভাৰতৰ সুবোধ গুপ্তা, থাইলেণ্ডৰ মাইকেল শ্বাওনাৱাচাই আৰু চীনৰ চং ডঙৰ দৰে শিল্পীৰ পৰিৱেশ্য কলাৰ (performance art) জৰিয়তে এক নতুন ভাষা সৃষ্টি কৰিছিল।

প্ৰতিষ্ঠানিক কাঠামোৰ বাহিৰত পৰীক্ষা-নিৰীক্ষাৰ বাবে এক বৈকল্পিক মঞ্চ প্ৰদানৰ বাবে পৰিচিত খোজে পোনপ্ৰথমবাৰৰ বাবে 'ভ্ৰমণকাৰী' (itinerant) কৰ্মশালা আৰম্ভ কৰিছিল। প্ৰথমখন 'ভ্ৰমণকাৰী' কৰ্মশালা ২০০২ চনত কৰ্ণাটকৰ মহীশূৰত অনুষ্ঠিত হৈছিল। ইয়াৰ পিছত ২০০৫ চনত মুম্বাইত আৰু ২০০৬ চনত কলকাতাত খোজ কৰ্মশালা অনুষ্ঠিত হয়। পূৰ্বতে খোজ কৰ্মশালাৰ অভিজ্ঞতা থকা শিল্পীসকলে এই কৰ্মশালাসমূহ আয়োজন কৰিছিল।

কৰ্মশালা আৰু আৱাসিক কাৰ্যসূচী

আন্তঃৰাষ্ট্ৰীয় কৰ্মশালা: শিল্পীসকলৰদ্বাৰা আয়োজিত এই বাৰ্ষিক কৰ্মশালাই সমগ্ৰ বিশ্বৰ ২০ জনতকৈও অধিক শিল্পীক তেওঁলোকৰ বৈচিত্ৰ্যমজ় সংস্কৃতি আৰু অভিজ্ঞতা ভাগ-বতৰা কৰিবলৈ একগোট কৰে।
আন্তঃৰাষ্ট্ৰীয় আৱাসিক কাৰ্যসূচী (Residencies): ২০০০ চনত খোজ দিল্লীৰদ্বাৰা আৰম্ভ কৰা এই কাৰ্যসূচী খোজ ষ্টুডিঅ’ত নিয়মীয়াকৈ অনুষ্ঠিত হয়।
পিয়াৰ্ছ (Peers): বেংগালুৰুৰ 'ইণ্ডিয়া ফাউণ্ডেশ্যন ফৰ আৰ্টছ' (IFA)-ৰ সহায়ত ২০০৩ চনত আৰম্ভ কৰা এক বাৰ্ষিক ছাত্ৰ আৱাসিক কাৰ্যসূচী।
সহযোগী আৱাসিক কাৰ্যসূচী: বিভিন্ন ব্যক্তিগত শিল্পী আৰু গোটক লৈ আয়োজিত বাৰ্ষিক আৱাসিক কাৰ্যসূচী।
কিউৰেটৰিয়েল ৰেচিডেন্সী: ইণ্ডিয়া ফাউণ্ডেশ্যন ফৰ দা আৰ্টছ (IFA)দ্বাৰা পৰিকল্পিত চাৰিবছৰীয়া কিউৰেটৰশ্বিপ কাৰ্যসূচীৰ এটা অংশ।

তথ্যসূত্ৰ

বাহ্যিক সংযোগ

শ্ৰেণী:ভাৰতভিত্তিক সাংস্কৃতিক সংগঠন
যতীন্দ্ৰ নাথ দুৱৰা

যতীন্দ্ৰ নাথ দুৱৰা (; ১৮৯২–১৯৬৪) অসমৰ এগৰাকী কবি আৰু সাহিত্যিক আছিল। অসমীয়া সাহিত্যত সাহিত্য অকাডেমি বঁটা পোৱা তেওঁ প্ৰথমগৰাকী অসমীয়া সাহিত্যিক। ১৯৫৫ চনৰ ডিচেম্বৰ মাহত গুৱাহাটীত অনুষ্ঠিত হোৱা অসম সাহিত্য সভাৰ বাৰ্ষিক অধিবেশনৰ তেওঁ সভাপতিত্ব কৰিছিল। ইংৰাজ সাহিত্যৰ ৰোমাণ্টিক কবিসকল, পাৰস্যৰ বিখ্যাত কবি ওমৰ খৈয়াম, জাৰ্মান কবি হেইনৰিখ, আদি কবিসকলৰ দ্বাৰা প্ৰভাৱিত হৈছিল।

প্ৰাৰম্ভিক জীৱন

১৮৯২ চনৰ ৪ মাৰ্চত শিৱসাগৰৰ আমোলাপট্টিত তেওঁৰ জন্ম হয়। দুৱৰাৰ পিতৃৰ নাম শ্যামসুন্দৰ দুৱৰা, মাতৃৰ নাম পুণ্যদা দুৱৰা। শ্যামসুন্দৰ দুৱৰাৰ পাঁচজন পুত্ৰ আৰু দুগৰাকী জীয়ৰীৰ মাজত যতীন্দ্ৰ নাথ সবাতোকৈ কনিষ্ঠ পুত্ৰ আছিল। তেওঁ শিৱসাগৰতে প্ৰাথমিক আৰু মাধ্যমিক শিক্ষা গ্ৰহণ কৰি ১৯০৯ চনত শিৱসাগৰ চৰকাৰী উচ্চমাধ্যমিক বিদ্যালয়ৰ পৰা প্ৰৱেশিকা পৰীক্ষাত উত্তীৰ্ণ হৈ কিছুদিন কটন কলেজত পঢ়াৰ পিছত কলিকতালৈ যায়গৈ। তেওঁ ১৯১৩ চনত কলিকতাৰ স্কটিছ চাৰ্চ মহাবিদ্যালয়ৰ পৰা স্নাতক পৰীক্ষাত উত্তীৰ্ণ হয়। তাৰপিছত তেওঁ আইন পঢ়িবলৈ লয় যদিও আইনৰ পৰীক্ষা দিয়া নহ'ল।

সাহিত্য কৰ্ম

দুৱৰাদেৱে ৰচনা কৰা 'ওমৰ তীৰ্থ' অসমীয়া কাব্য সাহিত্যত চুফীবাদ বা চুফীতত্ত্বৰ সহজ সৰল আৰু সাৱলীল প্ৰকাশ। অসমীয়া কাব্য সাহিত্যলৈ তেওঁৰ আন এক অৱদান কথা কবিতা। তেওঁৰ কবিতাত টেনিশ্যন, শ্যেলী, গ্ৰে’, ৰুছো, খৈয়াম, আইভান, টুৰ্গেনিভ, হাফিজ আদি কবিতাৰ প্ৰভাৱ পৰিলক্ষিত হয় যদিও দুৱৰাই নিজস্ব শব্দ, ব্যঞ্জনা, উপস্থাপন ৰীতিৰে কবিতাসমূহক চুঁচি-মাজি ইমান নিমজ কৰি তুলিছে যে তাত সেই প্ৰভাৱৰ চিন বিচৰাটো কঠিন হৈ পৰে। ব্যক্তিগত হা-হুমুনিয়াহ, ব্যৰ্থতা, কৰুণ স্মৃতি, সাংসাৰিক দুখ, স্মৃতিকাতৰতা, নিসংগতা আদি তেওঁৰ কবিতাৰ বিষয়বস্তু, কিছুমান কবিতাত আধ্যাত্মিক ভাৱৰ প্ৰকাশো দেখা যায়। তেওঁৰ কবিতাত ব্যক্তি পূজাৰ ছবি এখনো ৰিণিকি-ৰিণিকি দেখা যায়। শব্দবোৰক "বুকুৰ তেজৰ ওমনিৰে সজীৱ কৰি" কবিতাৰ সৃষ্টিৰে অসমীয়া কাব্য সাহিত্যলৈ অপৰিসীম বৰঙণি আগবঢ়োৱা কবি যতীন্দ্ৰ নাথ দুৱৰাৰ অতীতক যোৱাহে পাহৰি, নাযাবা পাহৰি, শূন্য পৰিচয়, তোমালৈ, সপোনৰ সুৰ, বাটৰুৱা, নাৱৰীয়া আদি জনপ্ৰিয় কবিতাসমূহৰ অন্যতম। সৰল আৰু নিৰলঙ্কাৰ ভাষাৰে কবিতা ৰচনা কৰি প্ৰতীকৰ সহায়েৰে সুন্দৰ ভাৱে উপস্থাপন কৰিব পৰাটো আছিল তেওঁৰ কাব্য ৰচনাৰ যোগাত্মক দিশ।

গ্ৰন্থৰাজি

ওমৰ তীৰ্থ (১৯২৫)
কথা কবিতা (১৯৩৩)
আপোন সুৰ (১৯৩৮)
বনফুল (১৯৫২)
মিলনৰ সুৰ (১৯৬০)

স্বীকৃতি আৰু সন্মান

সাহিত্য অকাডেমি বঁটা (১৯৫৫) বনফুলৰ বাবে।
অসম চৰকাৰৰ সাহিত্য পেঞ্চন।

তথ্যসংগ্ৰহ

সহায়ক গ্ৰন্থপঞ্জী

অসমীয়া কবি আৰু কবিতা (ড॰ কৰবী ডেকা হাজৰিকা, পৃষ্ঠা ৪০)
সঞ্চয়ন (ড॰ মহেশ্বৰ নেওগ, পৃষ্ঠা ৪৩৬)
অসমীয়া সাহিত্যৰ সমীক্ষাত্মক ইতিবৃত্ত (ড॰ সত্যেন্দ্ৰ নাথ শৰ্মা, পৃষ্ঠা ৩১০)

বাহ্যিক সংযোগ

যতীন্দ্ৰ নাথ দুৱৰাৰ 'বনফুল' কবিতাটি অসমীয়া অনলাইনত বেৱছাইটত
অতীতক যোৱাঁহে পাহৰি – দুৱৰাৰ এটা বিখ্যাত কবিতা, সফুৰা ডট নেটত

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমীয়া শিক্ষাবিদ
শ্ৰেণী:অসমীয়া ভাষাৰ সাহিত্য অকাডেমি বঁটা বিজয়ী
শ্ৰেণী:অসমীয়া কবি
নীলছ্ হেনৰিক্ আবেল

নীলছ্ হেনৰিক্ আবেল (5 আগষ্ট ১৮০২ – ৬ এপ্ৰিল ১৮২৯) এজন ন'ৰৱেৰ গণিতজ্ঞ আছিল। অতি দুখীয়া তথা মাত্ৰ ২৬ বছৰ বয়সতে মৃত্যুক আকোঁৱালি লোৱা সত্তেও তেওঁ গণিতশাস্ত্ৰলৈ গুৰুত্বপূৰ্ণ অৱদান আগবঢ়াই থৈ গৈছে। আবেল আছিল elliptic functionsৰ ক্ষেত্ৰ(ইংৰাজী:field)ত এজন ঊদ্ভাৱক(ইংৰাজী:innovator), Abelian functionsৰ আৱিস্কাৰক আৰু আধুনিক গণিতৰ কেইবাটাও শাখাৰ বিকাশত অগ্ৰদূত। বেছিভাগ কামেই তেওঁ কৰ্মজীৱনৰ ছয়-সাত বছৰত কৰা। আবেলৰ বিষয়ে ফৰাছী গণিতজ্ঞ চাৰ্লছ হাৰমাইট্(ইংৰাজী:Charles Hermite)এ কৈছিল, "আবেলে গণিতজ্ঞ সকলৰ বাবে যিখিনি দি থৈ গৈছে সেইখিনি তেওঁলোকক পাঁচশ বছৰ ব্যস্ত কৰি ৰাখিবলৈ যথেষ্ট।" আন এজন ফৰাছী গণিতজ্ঞ Adrien-Marie Legendreএ কৈছিল, "quelle tête celle du jeune Norvégien!" ("এজন যুৱ ন'ৰৱেইয়ানৰ কি যে মগজ্!").
গণিতজ্ঞ নীলছ্ হেনৰিক্ আবেলৰ সোঁৱৰণীত নৰৱেজিয়ান অকাদেমি অৱ ছায়েঞ্চ এণ্ড লেটাৰ্ছ NASL -এ ২০০৩ চনৰ পৰা প্ৰতিবছৰে আবেল বঁটা (Abel Prize) নামৰ এক বঁটা গণিতৰ জগতখনলৈ অসামান্য বৰঙণি আগবঢ়োৱা এক বা ততোধিক গণিতজ্ঞক প্ৰদান কৰি আহিছে।

তথ্যসূত্ৰ

শ্ৰেণী:গণিতজ্ঞ
শ্ৰেণী:নৰৱে'ৰ ব্যক্তি
চেন শ্বানবাও

চেন শ্বানবাও (ইংৰাজী: Shen Shanbao; চীনা: 沈善宝; ১৮০৮–১৮৬২), যাৰ সৌজন্য নাম চিয়াংপেই আৰু শৈল্পিক নাম চিহু চানৰেন, আছিল চিং ৰাজবংশৰ সময়ৰ এগৰাকী চীনা কবি আৰু লেখিকা। তেওঁ মিংইয়ুয়ান শ্বিহুয়াৰ ৰচয়িতা, যিখন গ্ৰন্থত তেওঁক অন্তৰ্ভুক্ত কৰি চিং বংশৰ ৫০০ গৰাকী মহিলা কবিৰ জীৱনীমূলক সমল পোৱা যায়।

জীৱনী

চেন শ্বানবাওৰ জন্ম হৈছিল হাংঝৌত, যি ১৯ শতিকাৰ আৰম্ভণিতে মহিলা শিল্পী আৰু লেখকসকলৰ কেন্দ্ৰ আছিল। ১৮১৯ চনত চেনৰ দেউতাকে আত্মহত্যা কৰে আৰু ১৮৩২ চনত তেওঁৰ মাকৰ মৃত্যু হয়। তেওঁ নিজৰ পোহপাল দিবলৈ নিজৰ চিত্ৰ আৰু কবিতা বিক্ৰী কৰিছিল। ১৮৩৭ চনত তেওঁৰ পালিত মাতৃয়ে স্থিৰ কৰা এখন বিবাহত তেওঁ এজন উচ্চ পদস্থ বিষয়া আৰু জিনশ্বি ডিগ্ৰীধাৰী ৱু লিংইউনৰ সৈতে বিবাহপাশত আৱদ্ধ হয়। তেওঁ আছিল ৱুৰ দ্বিতীয় পত্নী; বিবাহৰ পিছত তেওঁ ৱুৰ সন্তানসকলৰ মাহী মাক হয়। ৱুৰ সৈতে বিবাহৰ পিছত তেওঁ বেইজিঙলৈ গুচি যায়।

বেইজিঙত চেনে লিয়াং ডেশ্বিং, চু ইউঞ্জিয়াং, চু ঝংয়ান, গু টাইচিং, গং জিহাং আৰু লি পেইজিনকে ধৰি মহিলা লেখকৰ এটা চক্ৰৰ সৈতে যোগাযোগ স্থাপন কৰিছিল। এগৰাকী শিক্ষয়িত্ৰী হিচাপেও তেওঁৰ গুৰুত্ব আছিল; তেওঁৰ এশৰো অধিক মহিলা শিষ্য থকা বুলি জনা যায়। তেওঁ লেখিকা ডিং পেইৰ লগতো বন্ধু আছিল, যিয়ে ১৮৩৬ চনত তেওঁৰ প্ৰথম কবিতা সংকলনৰ পাতনি লিখিছিল।

তেওঁৰ কিছুমান কৰ্ম ইংৰাজীলৈ অনুবাদ কৰা হৈছে।

টোকা

ৰেফাৰেন্স

উৎসসমূহ

"Fong Embroidery Paper", Columbia University, last accessed June 9, 2007
Wang Lijian王力堅, Qingdai caiyuan Shen Shanbao yanjiu,清代才媛沈善寳研究 (A Study of the Qing Poet Shan Shanbao) Taipei: Liren shuju, 2009.

বাহ্যিক সংযোগ

তেওঁৰ কবিতাৰ পাঠ আৰু তেওঁৰ বিষয়ে তথ্য (চীনা ভাষাত) মিং চিং মহিলা লেখক ডাটাবেচ-ত পোৱা যায়।

শ্ৰেণী:চীনা মহিলা কবি
পৃথ্বীৰাজ কাপুৰ

পৃথ্বীৰাজ কাপুৰ (: ১৯০৬-১৯৭২) ভাৰতীয় নাট্য আৰু চলচ্চিত্ৰ জগতৰ এজন অগ্ৰগণ্য ব্যক্তিত্ব সম্পন্ন পুৰুষ আছিল। তেওঁৰ জন্ম পেছুৱাৰত হৈছিল। তেওঁ ভাৰতীয় চলচ্চিত্ৰৰ প্ৰথম যুগৰ অন্যতম অগ্ৰদূত আৰু কাপুৰ পৰিয়ালৰ প্ৰতিষ্ঠাপক ব্যক্তি। তেওঁ মুম্বাইত পৃথ্বী থিয়েটাৰ স্থাপন কৰি ভাৰতজুৰি নাট্যচৰ্চা আগবঢ়াই লৈ যায়। তেওঁ ভাৰতৰ প্ৰথম সবাক ছবি আলম আৰা(১৯৩১) ত অভিনয় কৰিছিল। তদুপৰি মোগল-ই-আজম (১৯৬০)ত আকবৰ সম্ৰাটৰ চৰিত্ৰত অভিনয় কৰি বিশেষ জনপ্ৰিয়তা লাভ কৰে। তেওঁ ভাৰতীয় নাট্য আৰু চলচ্চিত্ৰ জগতলৈ আগবঢ়োৱা অসাধাৰণ অৱদানৰ বাবে দাদাছাহেব ফালকে বঁটা লাভ কৰে।

উদ্ধৃতি

অভিনয় অনুকৰণ নহয়, ই এক সৃষ্টিৰ প্ৰক্ৰিয়া।
তেওঁ থিয়েটাৰৰ বাবেই জীৱন যাপন কৰিছিল আৰু আমাক মঞ্চৰ সন্মান কৰিবলৈ শিকাইছিল।
পৃথ্বীৰাজ কাপুৰে ভাৰতীয় নাট্য আৰু চলচ্চিত্ৰৰ ভেটি স্থাপন কৰিছিল।
আমি আজি যি হৈছোঁ, সেইয়া তেওঁৰ বাবে হৈছোঁ।

টোকা

এই উক্তিসমূহ বিভিন্ন সাক্ষাৎকাৰ, স্মৃতিচাৰণ আৰু চলচ্চিত্ৰ জগতৰ কথোপকথনৰ পৰা সংগৃহীত।

উৎস

বাহ্যিক সংযোগ

শ্ৰেণী:মৃত ব্যক্তি
শ্ৰেণী:ভাৰতৰ ব্যক্তি
শ্ৰেণী:অভিনেতা
শ্ৰেণী:দাদাচাহেব ফাল্কে বঁটা বিজয়ী
ছিচেলছৰ নাৰী

ছিচেলছৰ নাৰীসকলে পুৰুষৰ দৰেই আইনী, ৰাজনৈতিক, অৰ্থনৈতিক আৰু সামাজিক অধিকাৰ লাভ কৰে।

পাৰিবাৰিক জীৱন

ছিচেল সমাজ মূলতঃ মাতৃপ্ৰধান।[1] ঘৰুৱা বিবাদত আৰক্ষীয়ে খুব কমেইহে হস্তক্ষেপ কৰিছিল যদিহে ইয়াৰ লগত কোনো অস্ত্ৰ বা গুৰুতৰ আক্ৰমণ জড়িত নাছিল।অভিযুক্তৰ ওচৰলৈ যোৱা কেইটামান গোচৰ কৰ্তৃপক্ষই প্ৰায়ে খাৰিজ কৰিছিল বা আদালতে অপৰাধীক লঘু শাস্তি দিছিল। ঘৰুৱা হিংসাৰ প্ৰতি সমাজৰ চিন্তা ক্ৰমাৎ বৃদ্ধি পাইছিল আৰু ইয়াৰ সৈতে মোকাবিলা কৰাৰ প্ৰয়োজনীয়তাৰ স্বীকৃতিও সমান্তৰালভাৱে বৃদ্ধি পাইছিল।

ধৰ্ষণ, পত্নীৰ ধৰ্ষণ আৰু ঘৰুৱা নিৰ্যাতন হৈছে দণ্ডনীয় অপৰাধ যাৰ শাস্তি সৰ্বাধিক ২০ বছৰৰ কাৰাদণ্ড। ২০০৭ চনৰ ভিতৰত পৰিয়াল ন্যায়াধিকৰণে ৭৪টা ঘৰুৱা হিংসাৰ অভিযোগ পঞ্জীয়ন কৰে। আৰক্ষীয়ে ৫৬টা ধৰ্ষণৰ গোচৰ আৰু চাৰিটা যৌন নিৰ্যাতনৰ চেষ্টাক গোচৰ পঞ্জীয়ন কৰে। স্বাস্থ্য আৰু সামাজিক উন্নয়ন মন্ত্ৰালয়ৰ সমাজ পৰিক্ৰমা বিভাগ আৰু স্থানীয় বেচৰকাৰী সংস্থা মহিলা কৰ্ম আৰু সংহতি সংস্থাই ধৰ্ষণৰ বলি হোৱা লোকসকলক পৰামৰ্শ সেৱা আগবঢ়ায়।

বৃহত্তৰ সমাজ

নিয়োগত আনুষ্ঠানিকভাৱে অনুমোদিত লিংগ বৈষম্য নাই আৰু ব্যৱসায়ত মহিলাসকলৰ যথেষ্ট প্ৰতিনিধিত্ব আছে। ১৯৯৪ চনলৈকে দ্বীপসমূহৰ উচ্চতম শিক্ষাৰ প্ৰতিষ্ঠিত ছিচেলছ পলিটেকনিকত নামভৰ্তিৰ প্ৰায় আধাসংখ্যক মহিলাই আছিল । ২০০৭ চনলৈকে ৩৪খন আসনৰ ৰাষ্ট্ৰীয় বিধানসভাত ১০ গৰাকী মহিলা আছিল৷ সাতগৰাকী প্ৰত্যক্ষ নিৰ্বাচনৰ দ্বাৰা আৰু তিনিগৰাকী আনুপাতিক প্ৰতিনিধিত্বৰ দ্বাৰা নিৰ্বাচিত হৈছিল। ২০০৭ চনৰ জুলাই মাহত মন্ত্ৰীসভাৰ পৰিৱৰ্তনৰ পিছত মন্ত্ৰীসভাত দুগৰাকী মহিলা আছিল।

বেশ্যাবৃত্তি অবৈধ যদিও ই প্ৰচলিত। সাধাৰণতে আৰক্ষীয়ে বেশ্যাক গ্ৰেপ্তাৰ নকৰে যদিহে তেওঁলোকৰ কাৰ্য্যত অন্য অপৰাধ জড়িত নহয়।

এই আইনত যৌন নিৰ্যাতন নিষিদ্ধ কৰা হৈছে যদিও ইয়াক বলবৎ কৰাটো খুব কমেইহে দেখা যায়। উত্তৰাধিকাৰ আইনত মহিলাৰ বিৰুদ্ধে বৈষম্য কৰা নহয়।

তথ্যসূত্ৰ

শ্ৰেণী:দেশভেদে নাৰী

শ্ৰেণী:নাৰীৰ অধিকাৰ
বমডিলা

বমডিলা (Bomdila) উত্তৰ-পূব ভাৰতৰ পশ্চিম কামেং জিলাৰ সদৰ ঠাই৷ অৰুণাচল প্ৰদেশৰ ৬০ টা সমষ্টিৰ ভিতৰত বমডিলা অন্যতম৷ এই নগৰখন প্ৰাকৃতিক সৌন্দৰ্য্যৰ বাবে পৰ্য্যটনৰ ক্ষেত্ৰত এক আকৰ্ষণীয় ঠাই৷

ভৌগোলিক অৱস্থান

বমডিলা ২৭.২৫ ডিগ্ৰী উত্তৰ অক্ষাংশ আৰু ৯২.৪ ডিগ্ৰী পূব দ্ৰাঘিমাংশত অৱস্থিত৷ এই নগৰখনৰ সাগৰপৃষ্ঠৰ পৰা গড় উচ্চতা প্ৰায় ২৪১৫ মিটাৰ (৭৯২৩ ফুট)৷

জনসংখ্যা

২০১১ চনৰ লোকপিয়ল অনুসৰি বমডিলাৰ মুঠ জনসংখ্যা ৮,৩৭০ জন৷ ইয়াৰে ৫২.২% পুৰুষ আৰু ৪৭.৮% মহিলা৷

বমডিলাৰ সংখ্যাগৰিষ্ঠ লোক মনপা, শ্বেৰডুকপেন (Sherdukpen), মিজি (Miji), বুগুন (Bugun) আৰু আকা (Aka) জনজাতিৰ৷

পৰ্য্যটন

বমডিলাৰ কাষতে ঈগলনেষ্ট বন্যপ্ৰাণী অভয়াৰণ্য (Eaglenest Wildlife Sanctuary) অৱস্থিত৷ অন্যান্য আকৰ্ষণৰ ভিতৰত বমডিলাৰ পাছৰ পৰা দেখা পোৱা অৰুণাচলৰ সৰ্বোচ্চ শৃংগ কাংট’ (Kangto) আৰু গ’ৰিচেন (Gorichen Peak)-ৰ দৃশ্য, তিব্বতীয় মনেষ্টেৰী আৰু আপেলৰ ফাৰ্ম আদি উল্লেখযোগ্য৷ এই নগৰৰ অনুন্নত ঘাইপথ আৰু যাতায়ত ব্যৱস্থাৰ বাবে পৰ্য্যটনৰ এতিয়াও সম্পূৰ্ণ বিকাশ হোৱা নাই৷

প্ৰচাৰ মাধ্যম

বমডিলাৰ অল ইণ্ডিয়া ৰেডিঅ’ ৰ এটা শাখা ’আকাশবাণী বমডিলা’ অৱস্থিত৷ এই ৰেডিঅ’ই বিভিন্ন এফ এম ফ্ৰিকুৱন্সিত প্ৰচাৰ কৰে৷

তথ্য সংগ্ৰহ

বাহ্যিক সংযোগ

শ্ৰেণী:ভাৰতৰ নগৰ মহানগৰ
শ্ৰেণী:অৰুণাচল প্ৰদেশ
কামপুৰ মহাবিদ্যালয়

নগাঁও জিলাৰ উচ্চ শিক্ষাৰ অন্যতম কেন্দ্ৰস্থল হ’ল কামপুৰ মহাবিদ্যালয়। মহাবিদ্যালয়খনি ১৯৬৮ খ্ৰীষ্টাব্দত স্থাপিত কৰা হৈছিল আৰু গুৱাহাটী বিশ্ববিদ্যালয়ৰ স্বীকৃত প্ৰাপ্ত এই কামপুৰ মহাবিদ্যালয় ।

বিভাগ

অসমীয়া
অৰ্থনীতি
শিক্ষা
ইংৰাজী
ভূগোল
হিন্দী
বুৰঞ্জী
ৰাজনীতি বিজ্ঞান

লগতে চাওক

কামপুৰ

তথ্য সংগ্ৰহ

বাহ্যিক সংযোগ

কামপুৰ মহাবিদ্যালয়ৰ ৱেবছাইট

শ্ৰেণী:নগাঁও জিলা
শ্ৰেণী:অসমৰ মহাবিদ্যালয়সমূহ
ইলা অৰুণ

ইলা অৰুণ এগৰাকী ভাৰতীয় গায়িকা, অভিনেত্ৰী, টেলিভিছন ব্যক্তিত্ব, ৰাজস্থানী লোক কণ্ঠশিল্পী। লমহে, জোধা আকবৰ, ছাদি কে ছাইদ এফেক্টছ আৰু বেগম জান আদি ছবিত তেখেতে অভিনয় কৰিছে। হিন্দী ছবি "খলনায়ক"ত কণ্ঠদান কৰা "ছোলী কে পিছে ক্যা হ্যে" গীতটোৰ বাবে তেখেতে শ্ৰেষ্ঠ মহিলা কণ্ঠশিল্পীৰ শিতানত বঁটা লাভ কৰিছিল। তেখেতে গোৱা "ভোট ফ'ৰ ঘাগ্ৰা" একক গীতটো এক লাখতকৈও অধিক কপি বিক্ৰী হৈছে।

ব্যক্তিগত জীৱন

ইলা অৰুণৰ জন্ম হয় ৰাজস্থানৰ জয়পুৰত। ১৯৫২ চনৰ ১৫ মাৰ্চত। তেখেতে অভিনেত্ৰী ঈশিতা অৰুণৰ মাতৃ। তেখেতে জয়পুৰস্থিত মহাৰাণী ছোৱালী মহাবিদ্যালয়ৰ পৰা স্নাতক ডিগ্ৰী লাভ কৰে।

অৰুণ বাজপেইৰ লগত ইলা অৰুণৰ বিবাহ হয়।

নেপথ্য কণ্ঠশিল্পী

ইলা অৰুণে কেইবাখনো ছবিৰ গীতত কণ্ঠদান কৰিছে। তদুপৰি তামিল আৰু তেলেগু ছবিতো গীত গাইছে। অলকা য়াগনিকৰ লগত যুটীয়াভাৱে কণ্ঠদান কৰা "ছ'লি কে পিছে ক্যা হ্যে" শীৰ্ষক গীতটো আজিও জনপ্ৰিয়। গীতটো আছিল খলনায়ক নামৰ হিন্দী ছবিখনৰ। ছবিখনত মাধুৰী দীক্ষিতে অভিনয় কৰিছিল। এই গীতটোৰ বাবে তেখেতে ফিল্মফেয়াৰৰ শ্ৰেষ্ঠ মহিলা কণ্ঠশিল্পীৰ বঁটা লাভ কৰিছিল। "কৰণ অৰ্জুন" ছবিত গোৱা আন এটি গীত "গুপ চুপ"ৰ বাবেও তেখেত পৰিচিত। "লমহে" ছবিত লতা মংগেশকাৰৰ লগত কণ্ঠদান কৰা "মোৰনি বাগা মা বোলে" গীতটো তেখেতৰ দ্বাৰা পৰিৱেশিত আন এটি জনপ্ৰিয় গীত। ছবিখনত শ্ৰীদেৱীয়ে অভিনয় কৰিছিল। তেখেতে তামিল ভাষাৰ ছবি "মিষ্টাৰ ৰ'মিঅ"ত গোৱা "মুথু মুথু মাজাই" গীতটো এ.আৰ. ৰেহমানৰ দ্বাৰা সুৰাৰোপিত। বহুচৰ্চিত আৰু অ'স্কাৰ বঁটাৰে সন্মানীত ছবি "শ্লামড'গ মিলিয়েনৰি"ত তেখেতে "ৰিংগা ৰিংগা" গীতটো গাইছিল। এইটো গীতো সুৰ কৰিছিল এ.আৰ. ৰেহমানেই।

একক সৃষ্টি

তেখেতে কেইবাটাও একক গীত জনপ্ৰিয় হৈছে। তাৰ ভিতৰত "ভোট ফ'ৰ ঘাগ্ৰা", আই.পি.এল.ৰ ক্ৰিকেট দল ৰাজস্থান ৰয়েলছৰ প্ৰচাৰৰ কাৰণে ৰচনা কৰা "হাল্লা বোল" প্ৰধান। এইটো গীতে কম সময়ৰ ভিতৰতে জনপ্ৰিয়তা লাভ কৰে। তেখেতে বহুতো ৰাজস্থানী গীত আৰু এলবাম ৰচনা কৰিছে।

অভিনয়

টেলিভিছনত প্ৰদৰ্শিত "লাইফলাইন"(জীৱনৰেখা) নামৰ হিন্দী ধাৰাবাহিকখনত তেখেতে প্ৰথমবাৰৰ কাৰণে ভূমুকি মাৰে। ২০০৮ চনত মুক্তি লাভ কৰা জোধা আকবৰত তেখেতে অনবদ্য অভিনয় কৰিছিল। ছবিখনত তেখেতে আকবৰৰ ধাত্ৰী আৰু ৰাজনৈতিক পৰামৰ্শদাতা "মাহাম আংগা"ৰ চৰিত্ৰটো ৰূপায়ণ কৰিছিল। ইয়াৰ বাহিৰেও তেখেতে বিভিন্ন ছবিত অভিনয় কৰিছে। কেইখনমান হৈছে-
চাইনা গেইট(১৯৯৮)
চিংগাৰী (২০১২)
ৱেল ডান আব্বা
ৱেলকাম টু চাজ্জনপুৰ
ৱেষ্ট ইজ ৱেষ্ট(২০১০)
ঘাতক
ছাদী কে ছাইদ এফেক্টছ
বেগম জান।
ছবিত অভিনয় কৰাৰ উপৰিও ইলা অৰুণে ১৯৮০ চনত দুৰদৰ্শনত সম্প্ৰচাৰিত হোৱা "ভাৰত এক খৌজ", "য়াত্ৰা"তোঅৱদান আগবঢ়াইছিল। ২০১৪ চনত শ্যাম বেনেগালে পৰিচালনা কৰা "সংবিধান" নামৰ দহ খণ্ডৰ মিনি-চিৰিজ এটাত ইলা অৰুণে হান্সা মেহতা নামৰ এগৰাকী স্বাধীন সমাজকৰ্মীৰ চৰিত্ৰত অভিনয় কৰিছিল, যি সাংবিধানিক সমিতিৰ উপদেষ্টা সমিতিৰ সদস্যা আছিল। ভাৰতৰ সংবিধান-নিৰ্মাণৰ কাহিনীটো এইটো মিনি-চিৰিজত খণ্ড খণ্ডকৈ দেখুউৱা হৈছিল।

সংগীতপঞ্জী

এলবাম
টোকা
ভোট ফ'ৰ ঘাগৰা

নিগোৰি কেইছি জৱানি হ্যে

ম্যে হো গয়ী ছৱা লাখ কী

বঞ্জাৰন

দ্য ভেৰি বেষ্ট অৱ ইলা
সঙ্কলন
খীচৰি

হৌলে হৌলে

মেলা

ইলা অৰুণ পপ হিটছ
সঙ্কলন
চ্চাপন চুৰী

মাৰে হিৱৰা মা

নিম্ৰী নিমোলী
এম টিভি কোক ষ্টুডিঅ' (একক কণ্ঠ )

তথ্যসূত্ৰ

বাহ্যিক সংযোগ

শ্ৰেণী:ভাৰতৰ ব্যক্তি
শ্ৰেণী: ভাৰতীয় কণ্ঠশিল্পী
শ্ৰেণী: ভাৰতীয় মহিলা কণ্ঠশিল্পী
শ্ৰেণী: জীৱিত ব্যক্তি
শ্ৰেণী:ফিল্মফেয়াৰ বঁটা বিজয়ী
শ্ৰেণী:ভাৰতৰ লোকশিল্পী
বৰ্ণালী কলিতা

বৰ্ণালী কলিতা অসমৰ এগৰাকী প্ৰসিদ্ধ কণ্ঠশিল্পী। তেওঁ অসম আৰু উত্তৰ-পূৰ্বাঞ্চলৰ এগৰাকী বিহু ৰাণী। তেওঁৰ জনপ্ৰিয় সংগীত এলবামবোৰৰ ভিতৰত আছে ৰাংঢালী, মৰমজান, মাইনা, অটোগ্ৰাফী ইত্যাদি৷ তেওঁ এতিয়ালৈ ১০,০০০ৰো অধিক গান গাইছে৷

উদ্ধৃতিসমূহ

মই ইমান গভীৰলৈ গৈ নাভাবোঁ যে মই সুখী নে দুখী৷ কিন্তু এইটো কব পাৰো যে Music makes me happy,যদি কেতিয়াবা সংগীত মোৰ জীৱনৰ পৰা আতৰি যায় তেতিয়া কেনেকুৱা ধৰণৰ মানুহ এগৰাকী হৈ থাকিম, সেইটো মই কব নোৱাৰোঁ৷ সংগীত অবিহনে মোৰ অস্তিত্বই নাথাকিব চাগে৷
মোৰ সংগীতৰ লগত সম্পৰ্কটো একেবাৰে পানীকেঁচুৱা হৈ থকাৰে পৰা৷
সংগীতৰ বিশেষ একো পৰিবৰ্তন হোৱা নাই,যদি পৰিবৰ্তন হৈছে সংগীতৰ লগত জড়িত মানুহবোৰৰ জীৱন ধাৰণৰ৷ প্ৰায় সকলোৱে উপলব্ধি কৰিছে,কেৱল মাত্ৰ সংগীতকে পেছা হিচাপে লৈ চলিব নোৱাৰি৷ জীৱন ধাৰণৰ বাবে অন্য এটা পথো খোলা ৰাখিব লাগে৷
যদি বৰগীতৰ পৰা চাওঁ,বা বৰগীত জ্যোতি সংগীত,ৰাভা সংগীত,ভূপেন হাজৰিকা দেৱৰ গীত,ৰূদ্ৰ বৰুৱাৰ গীত আদি কৰি গুলজাৰ চাহাবলৈকে; সকলোৰে সংগীতে মোক প্ৰেৰণা দিয়ে৷ সৰুতে এই সকলোবোৰ গীত অনুকৰণ কৰিছিলোঁ৷ মই খুব দাঠি কব পাৰোঁ যে লতাজী,আশাজীৰ ১০০০ মান গীত মুখস্থ আছে৷
এতিয়ালৈকে যিমানবোৰ গীতত কণ্ঠ নিগৰাইছো,অধিকাংশই ৰোমান্টিক৷ দুই এটা প্ৰকৃতিৰ ওপৰতো গাইছো৷ কিন্তু সমাজৰ চিন্তা বা আশাক প্ৰতিফলিত কৰিব পৰা গীত বহুত বেছি এতিয়ালৈকে গোৱা নাই৷

উৎস